# *PROJEKTS*

**LATVIJAS REPUBLIKAS MINISTRU KABINETS**

|  |  |
| --- | --- |
| 2019. gada | Noteikumi Nr. (prot. Nr. .§) |

Rīgā

**Atkritumu un to pārvadājumu uzskaites kārtība**

Izdoti saskaņā ar

Atkritumu apsaimniekošanas likuma

17. panta piekto, sesto, devīto un desmito daļu,

17.1panta otrās daļas 1., 2., 3. un 4. punktu,

23. panta piektās daļas 1., 2., 3. un 4. punktu,

42. panta vienpadsmito un divpadsmito daļu

**I. Vispārīgie jautājumi**

1. Noteikumi nosaka:

1.1. kārtību, kādā sadzīves, ražošanas, bīstamo vai būvniecībā radušos (turpmāk – būvniecības atkritumi) atkritumu radītājs, valdītājs vai apsaimniekotājs paziņo par plānoto pārvadājumu, pārvadājamo atkritumu veidu un apjomu;

1.2. kārtību, kādā bīstamo atkritumu (izņemot sadzīves bīstamos atkritumus) radītājs vai apsaimniekotājs nodrošina radīto vai apsaimniekoto bīstamo atkritumu identifikāciju, uzskaiti, iepakošanu, marķēšanu, uzglabāšanu un pārvadājumu uzskaiti;

1.3. kārtību, kādā būvniecības atkritumu radītājs vai apsaimniekotājs nodrošina radīto vai apsaimniekoto būvniecības atkritumu uzskaiti un šo atkritumu pārvadājumu uzskaiti;

1.4. kārtību, kādā atkritumu poligona apsaimniekotājs vai atkritumu pārstrādes vai reģenerācijas iekārtas operators apliecina un paziņo atkritumu pārvadājuma saņemšanu uz to pārstrādi, reģenerāciju vai apglabāšanu;

1.5. kārtību, kādā Vides aizsardzības un reģionālās attīstības ministrijas pilnvarota iestāde vai komersants atbilstoši deleģējuma līgumam atkritumu pārvadājumu uzskaites valsts informācijas sistēmā (turpmāk – sistēma) veic sadzīves, ražošanas, bīstamo un būvniecības atkritumu pārvadājumu uzskaiti;

1.6. kārtību, kādā personas, kuras valsts teritorijā ieved pārstrādei vai reģenerācijai atkritumus, kas minēti Eiropas Parlamenta un Padomes 2006. gada 14. jūnija Regulas Nr. 1013/2006/EK par atkritumu sūtījumiem (turpmāk – Regula Nr. 1013/2006) 3. panta 2. punktā, veic ievesto atkritumu uzskaiti;

1.7. kārtību, kādā sistēmā veic Regulas Nr. 1013/2006 3. panta 2. punktā minēto pārstrādei vai reģenerācijai ievesto atkritumu pārvadājumu uzskaiti;

1.8. maksu par sadzīves, ražošanas, bīstamo vai būvniecības atkritumu pārvadājumu uzskaiti un tās maksāšanas kārtību.

2. Noteikumi neattiecas uz:

2.1. mājsaimniecībās radītiem bīstamiem atkritumiem, kuri nav atdalīti no citiem mājsaimniecības atkritumiem;

2.2. dalīti savāktiem mājsaimniecības bīstamajiem atkritumiem līdz to nodošanai atkritumu apsaimniekotājam, kurš ir saņēmis atļauju mājsaimniecības bīstamo atkritumu savākšanai, reģenerācijai vai apglabāšanai saskaņā ar normatīvajiem aktiem par piesārņojumu vai normatīvajiem aktiem par atkritumu apsaimniekošanas atļaujām;

2.4. sadzīves atkritumu pārvadājumiem, kas tiek veikti no atkritumu savākšanas vietām valsts teritorijā uz atkritumu turpmākās pāršķirošanas vietām valsts teritorijā;

2.5. atkritumu sūtījumiem atbilstoši regulas Nr. 1013/2006 3. panta 1. punktam;

2.6. atkritumu radītāju – fizisku vai juridisku personu, kura nav atkritumu apsaimniekošanas komersants un kura veic tās radīto atkritumu pārvadājumu;

2.7. fizisku personu, kas pieņem būvniecības atkritumus*.*

**II. Bīstamo atkritumu identifikācija, uzskaite, uzglabāšana,   
iepakošana un marķēšana. Būvniecībā radušos atkritumu uzskaite.**

3. Bīstamo atkritumu radītājs vai apsaimniekotājs klasificē bīstamos atkritumus atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus. Ja bīstamos atkritumus nav iespējams klasificēt, bīstamo atkritumu apsaimniekotājs nodrošina bīstamo atkritumu izcelsmes, sastāva un ķīmisko īpašību analīzi, lai atkritumus būtu iespējams klasificēt.

4. Bīstamo atkritumu radītājs vai apsaimniekotājs nodrošina tā radīto, valdījumā esošo un apsaimniekoto bīstamo atkritumu uzskaiti papīra formā vai elektroniski atbilstoši šo noteikumu 1. pielikumam.

5. Bīstamo atkritumu radītājs vai apsaimniekotājs savāc un uzglabā bīstamos atkritumus, ievērojot to bīstamību un daudzumu, tikai īpaši aprīkotās vietās un apstākļos, kas nerada kaitējumu videi, cilvēku veselībai un īpašumam.

6. Bīstamos atkritumus atļauts uzglabāt tikai iepakotus izturīgā un drošā iepakojumā atbilstoši prasībām, kas noteiktas normatīvajos aktos par ķīmisko vielu un ķīmisko produktu klasificēšanu, marķēšanu un iepakošanu. Aizliegts bīstamos atkritumus sajaukt vai atšķaidīt ar citām ķīmiskajām vielām vai ķīmiskajiem produktiem.

7. Bīstamo atkritumu apsaimniekotājs uz bīstamo atkritumu iepakojuma izvieto etiķetes. Etiķetē norāda atkritumu nosaukumu, izcelsmi, atkritumos esošo bīstamo vielu ķīmisko sastāvu, iepakošanas datumu un iepakotāju, kā arī brīdinājuma zīmes atbilstoši normatīvajiem aktiem par ķīmisko vielu un ķīmisko produktu klasificēšanu, marķēšanu un iepakošanu.

8. Bīstamo atkritumu radītājs vai apsaimniekotājs bīstamo atkritumu uzglabāšanas laikā nodrošina iepakojuma apsekošanu vismaz reizi mēnesī.

9. Pārvadājot un uzglabājot bīstamos atkritumus, tos klasificē, marķē un iepako atbilstoši normatīvajos aktos noteiktajām prasībām un Latvijai saistošām starptautisko tiesību aktu normām.

10. Būvniecības atkritumu radītājs vai apsaimniekotājs nodrošina būvniecības atkritumu uzskaiti papīra formā vai elektroniski atbilstoši šo noteikumu 2. pielikumam.

**III. Atkritumu pārvadājumu reģistrācija un uzskaite**

11. Atkritumu pārvadājumu elektroniskai reģistrācijai un uzskaitei izmanto šo noteikumu 1.5. apakšpunktā minēto sistēmu. Sistēmā:

11.1. iesniedz paziņojumus par plānoto vai veikto atkritumu pārvadājumu;

11.2. veic sadzīves, ražošanas, bīstamo un būvniecības atkritumu pārvadājumu uzskaiti;

11.3. apliecina sadzīves, ražošanas, bīstamo un būvniecības atkritumu saņemšanu;

11.4. veic Latvijā pārstrādei vai reģenerācijai ievesto regulas Nr. [1013/2006](http://eur-lex.europa.eu/eli/reg/2006/1013/oj/?locale=LV) 3. panta 2. punktā minēto atkritumu uzskaiti.

12. Sistēmas pārzinis ir valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs”, pamatojoties uz deleģēšanas līgumu, kas noslēgts ar Vides aizsardzības un reģionālās attīstības ministriju.

13. Sistēmas lietotāji ir:

13.1. sadzīves, ražošanas, bīstamo un būvniecības atkritumu radītājs, valdītājs vai apsaimniekotājs, kurš veic atkritumu pārvadājumu

13.2. Latvijas Republikas Uzņēmumu reģistrā reģistrēta persona, kura Latvijas teritorijā ieved vai no Latvijas izved pārstrādei vai reģenerācijai Regulas Nr. [1013/2006](http://eur-lex.europa.eu/eli/reg/2006/1013/oj/?locale=LV) 3. panta 2. punktā minētos atkritumus;

13.3. sadzīves, ražošanas, bīstamo un būvniecības atkritumu apglabāšanas poligona apsaimniekotājs un pārstrādes vai reģenerācijas iekārtas operators;

13.4. atkritumu tirgotājs un atkritumu pārvadāšanas starpnieks, kurš veic atkritumu pārvadājumu.

14. Valsts un pašvaldību iestādes, kuras sistēmā iekļauto informāciju izmanto normatīvajos aktos noteikto funkciju izpildei, minēto informāciju pēc pieprasījuma saņem bez maksas.

15. Sistēmas pārzinis reģistrē šo noteikumu 13. punktā minēto sistēmas lietotāju, piešķirot tam lietotājvārdu un paroli, pamatojoties uz sistēmas lietotāja rakstisku iesniegumu un līgumu ar sistēmas pārzini.

16. Sistēmas pārzinis sistēmas tiešsaistes režīmā nodrošina sistēmas lietotājam šādas iespējas:

16.1. elektroniski aizpildīt atkritumu pārvadājuma reģistrācijas kartes –pavadzīmes (turpmāk – pavadzīme) veidlapu (4. pielikums), paziņojot par plānoto pārvadājumu un tā uzsākšanu, pārvadājamo atkritumu veidu un apjomu;

16.2. apstiprināt notikušās darbības ar citiem sistēmas lietotājiem, norādot saņemto, pārstrādāto, reģenerēto vai apglabāto atkritumu veidu un daudzumu, vai noraidīt to;

16.3. sekot līdzi sistēmas aprēķinātajai bilancei (atkritumu daudzumam, kas atrodas pie lietotāja) par sistēmas lietotāja norādītajām darbībām un pārvadājumiem;

16.4. aplūkot pārskatus par veiktajiem atkritumu pārvadājumiem, kuros sistēmas lietotājs ir iesaistīts;

16.5. izgūt no sistēmas šo noteikumu 16.3. un 16.4. apakšpunktā minētos datus.

17.Šo noteikumu 13.2. apakšpunktā minētā persona nodrošina pārstrādei vai reģenerācijai ievesto regulas Nr. 1013/2006 3. panta 2. punktā minēto atkritumu pārvadājumu uzskaiti papīra formā vai elektroniski atbilstoši šo noteikumu 3. pielikumam.

18. Ja atkritumus valsts teritorijā ieved citas valsts uzņēmējsabiedrību reģistrā reģistrēts komersants, pavadzīmi aizpilda šo noteikumu 13. punktā minētais sistēmas lietotājs, kurš atkritumus saņem.

19. Ja regulas Nr. [1013/2006](http://eur-lex.europa.eu/eli/reg/2006/1013/oj/?locale=LV) 3. panta 2. punktā minētos atkritumus izved no valsts teritorijas, šo noteikumu 13.2. apakšpunktā minētais sistēmas lietotājs pavadzīmi aizpilda ne vēlāk kā līdz atkritumu pārvadājuma uzsākšanai. Pavadzīmes aizpildīšana neatbrīvo šo noteikumu 13.2. apakšpunktā minēto sistēmas lietotāju no pienākuma izpildīt regulas Nr. 1013/2006 18. pantā noteiktās prasības.

20. Ja pārvadājumi starp vienā faktiskajā adresē izvietotām atkritumu sagatavošanas pārstrādei un atkritumu pārstrādes vai reģenerācijas iekārtām notiek biežāk par trim reizēm vienas dienas laikā, par visiem vienas dienas laikā veiktajiem atkritumu pārvadājumiem aizpilda vienu pavadzīmi, tajā norādot kopējo attiecīgās dienas laikā pārvadāto atkritumu daudzumu.

21. Ja atkritumu radītājs – fiziska vai juridiska persona, kura nav atkritumu apsaimniekošanas komersants, nogādā tās radītos atkritumus uz atkritumu pārstrādes, reģenerācijas vietu, pavadzīmi aizpilda šo noteikumu 13.3. apakšpunktā minētais sistēmas lietotājs.

22. Ja atkritumu radītājs – fiziska persona, nogādā tās radītos atkritumus uz atkritumu apglabāšanas vietu, pavadzīmi neaizpilda.

23. Šo noteikumu 13.1. un 13.2. apakšpunktā minētais sistēmas lietotājs uzsāk pavadzīmes aizpildīšanu ne vēlāk kā līdz atkritumu pārvadājuma uzsākšanai. Šo noteikumu 13.3. apakšpunktā minētais sistēmas lietotājs pavadzīmi aizpilda triju darbdienu laikā pēc atkritumu pārvadājuma saņemšanas.

24. Sistēmas lietotājs ir atbildīgs par savlaicīgu un patiesu datu ievadīšanu sistēmā. Sistēmas lietotājam ir tiesības mainīt sistēmā ievadītos datus 30 dienu laikā no attiecīgo datu ievadīšanas sistēmā.

25. Sistēmas pārzinis apstrādā šo noteikumu 4. pielikumā norādītos fiziskās personas datus (vārdu, uzvārdu), lai identificētu sistēmas lietotāja pārstāvi, kurš ievada informāciju sistēmā. Fiziskas personas datus glabā pastāvīgi sistēmas visā darbības laikā ar mērķi nodrošināt lietotāju identifikāciju sistēmā.

26. Sistēmas pārzinis bez maksas nodrošina sistēmā esošās vispārpieejamās informācijas sniegšanu elektroniskā veidā. Šo noteikumu izpratnē vispārpieejamā informācija ir šo noteikumu 13. punktā minēto sistēmas lietotāju saraksts, kurā ir iekļauts sistēmas lietotāja nosaukums (firma), reģistrācijas numurs Latvijas Republikas Uzņēmumu reģistrā un juridiskā adrese.

**IV. Maksa par sistēmas lietošanu un tās maksāšanas kārtība**

27. Šo noteikumu 13. punktā minētais sistēmas lietotājs maksā sistēmas pārzinim maksu par atkritumu pārvadājumu uzskaiti.

28. Gada maksa par sistēmas izmantošanu ir 690,00 *euro* un pievienotās vērtības nodoklis atbilstoši normatīvajiem aktiem par pievienotās vērtības nodokli.

29. Sistēmas lietotājs šo noteikumu 28. punktā minēto maksu maksā sistēmas pārzinim ar kredītiestādes starpniecību. Šo noteikumu 28. punktā minētais maksājums tiek sadalīts ceturkšņa maksājumos, un sistēmas lietotājs veic maksājumus avansā. Sistēmas pārzinis katru ceturksni līdz ceturkšņa pirmā mēneša desmitajam datumam elektroniski nosūta rēķinu sistēmas lietotājam. Sistēmas lietotājs maksājumu veic 10 dienu laikā pēc rēķina saņemšanas.

30. Sistēmas lietotājs, kurš vēlas saņemt šo noteikumu 29. punktā minēto rēķinu pa pastu, par to informē sistēmas pārzini un sedz izdrukātā rēķina piegādes izdevumus.

**V. Noslēguma jautājumi**

31. Atzīt par spēku zaudējušiem Ministru kabineta 2014. gada 15. aprīļa noteikumus Nr. 199 “Būvniecībā radušos atkritumu un to pārvadājumu uzskaites kārtība” (Latvijas Vēstnesis, 2014, 77. nr,) (turpmāk – MK noteikumi Nr. 199).

32. Atzīt par spēku zaudējušiem Ministru kabineta 2018. gada 7. augusta noteikumus Nr. 494 “Atkritumu pārvadājumu uzskaites kārtība” (Latvijas Vēstnesis, 2018, 158. nr.) (turpmāk – MK noteikumi Nr. 494).

33. Personai, kura ir reģistrēts būvniecībā radušos atkritumu pārvadājumu uzskaites sistēmas lietotājs, sistēmas pārzinis mēneša laikā no šo noteikumu spēkā stāšanās dienas izraksta šo noteikumu [29. punktā](https://likumi.lv/ta/id/232789-bistamo-atkritumu-uzskaites-identifikacijas-uzglabasanas-iepakosanas-markesanas-un-parvadajumu-uzskaites-kartiba#p21) minēto rēķinu par starpību starp šo noteikumu 28. punktā minēto maksu un MK noteikumos Nr. 199 minēto maksu par būvniecībā radušos atkritumu pārvadājumu uzskaiti.

34. Atkritumu nosūtītāji, kuri līdz šo noteikumu spēkā stāšanās dienai ir uzsākuši atkritumu pārvadājuma uzskaiti atbilstoši MK noteikumiem Nr. 199 vai MK noteikumiem Nr. 484, pabeidz uzsākto atkritumu pārvadājuma uzskaiti atbilstoši MK noteikumos Nr. 199 vai MK noteikumos Nr. 484 noteiktajai kārtībai.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2008. gada 19. novembra Direktīvas 2008/98/EK par atkritumiem un par dažu direktīvu atcelšanu.

Ministru prezidents Arturs Krišjānis Kariņš

Vides aizsardzības un

reģionālās attīstības ministrs Juris Pūce